google/wiki40b huggingface dataset:
מוזיאון משחקי המחשב (ברלין)

רקע

מוזיאון משחקי המחשב שנפתח בשנת 1997 בברלין, היווה את התערוכה הראשונה הקבועה בעולם לתרבות הדיגיטלית האינטראקטיבית. מעל 30 תערוכות לאומיות ובינלאומיות התקיימו במוזיאון. המוזיאון מכיל כ-16,000 משחקי מחשב, כ-10,000 מגזיני מחשבים, מחשבים ביתיים וקונסולות משחקים היסטוריים אשר נמכרו באירופה, וכן פריטים נוספים כגון: סרטוני וידאו, פוסטרים וחוברות הסברים. הוא מהווה את אחד האוספים הגדולים באירופה של תוכנה וחומרת בידור.
ישנם מעל 300 מוצגים אינטקרטיביים המציגים את היסטוריית משחקי המחשב. אחד מהם הוא משחקיית וידאו משנות ה-80 עם משחקי ארקייד מקוריים. כל קונסולות המשחקים מוצגות במוזיאון החל מאודיסיאה משנת 1972ועד קונסולות חדשות כמו נינטנדו או סדרת PlayStation. 
המוזיאון חבר במועצה הבינלאומית למוזיאונים.
גילמור המאושר

תקציר הסרט

האפי הוא שחקן הוקי קרח כושל. לאחר שהאפי מגלה שיש לו יכולת יוצאת דופן במשחקי גולף הוא מחליט לקחת חלק בטורניר גולף יוקרתי במטרה לזכות בכסף הנחוץ בשביל לרכוש בחזרה את בית סבתו אשר עוקל על ידי הממשל בשל אי תשלום מיסים.
תהילים קל"ד

תוכן המזמור ומבנהו

יש המחלקים את המזמור לשני חלקים: פסוקים א' -ב' והחלק השני הוא פסוק ג'.

חלק ראשון

פסוק א' נאמר בלשון ציווי. קהל השומעים, "עַבְדֵי ה'", מצווים לברך את ה'. זהות אלה המכונים "עַבְדֵי ה'" לא ידועה וייתכן כי הכוונה לכהנים המשרתים את העם או בבית המקדש. צירוף המילה " בַּלֵּילוֹת" מעיד על כך שעבודתם של עבדי ה' נעשתה ביום כמו הקרבת קורבנות ובלילה יוחדה עבודתם להדלקת המנורה וקטורת הסמים. כמו כן אש המזבח הייתה דולקת כל הלילה. יש הסוברים כי בשעת הקרבת הקורבנות נאמרה שירה מפי עובדי הקודש. ייתכן כי הכוונה לקהל הבא בשערי בית המקדש לאכול מהקורבנות שהוקרבו במהלך היום. בפסוק ב' קורא בעל המזמור לקהל השומעים לשאת ידיים מעלה ולברך את ה'. ניתן לשער כי היה נהוג לברך בסמיכת ידיים. את המילים "שאו ידיכם קדש" יש שכיוונו לכהנים שנשאו ידיהם בתפילה.

חלק שני

בחלקו השני של המזמור, בפסוק ג' פונה משורר תהילים אל אדם. ייתכן כי ברכתו של ה' היא מענה לברכת הכוהנים בחלקו הראשון של המזמור. ברכת עבדי ה' בחלקו הראשון של המזמור נעשיית בפנייה אל קהל השומעים כאשר עבדי ה' נושאים כפיהם. ה' בברכתו בחלקו השני של המזמור מברך את העם מציון, ברכה שניתן לפרשה כברכה אוניברסלית לכלל העמים וזאת ניתן להבין מהמילים "עושה שמיים וארץ", וכברכה לעם ישראל ממקום בית המקדש, ציון הנמצאת במרכזה של הארץ.

בתפילה היהודית

מזמור זה נאמר אצל חלק מקהילות אשכנז המערבי ואצל חלק מהחסידים לפני תפילת ערבית, משום שכתוב בו "העומדים בבית ה' בלילות".
בקצת קהילות אשכנז, נוהגים לומר מזמור זה (יחד עם "ברכי נפשי" (תהלים קד) ושאר מזמורי שיר המעלות) אחרי מנחה בשבתות החורף, כלומר משבת בראשית עד (ולא עד בכלל) שבת הגדול.

בתפילה הנוצרית הקתולית והפרוטסטנטית

פרק זה לוקה בחסר. אנא תרמו לוויקיפדיה והשלימו אותו.

המזמור בספרות חז"ל

הפסוק "שְׂאוּ יְדֵכֶם קֹדֶשׁ וּבָרְכוּ אֶת ה'" משמש בתלמוד בבלי, מסכת סוטה, דף מ"ט, עמוד א' כמקור לדברי ר' יהושע בן לוי שכהן שלא נטל ידיו אינו רשאי לשאת כפיים ולעלות לדוכן לברך ברכת כהנים.
אקה בורג

ביוגרפיה

בורג נולד בסטוקהולם. אחיו התאום ארנה בורג היה אלוף אולימפי ושיאן עולם.

מדליית ארד אולימפית

באולימפיאדת פריז (1924) זכה בורג במדליית ארד במשחה שליחים 4x200 מטר חופשי ביחד עם אחיו ארנה, אורבר טרולה ויורג ורנר בתוצאה של 10:06.8 דקות, אחרי ארצות הברית שקבעה שיא עולם חדש של 9:53.4 דקות ואוסטרליה (10:02.2 דקות). נוסף לכך, הוא סיים במקום רביעי במשחה ל-400 מטר חופשי בתוצאה של 5:26.0 דקות, אחיו התאום ארנה זכה במדליית כסף בתוצאה של 5:05.6 דקות. בשלב חצי הגמר הוא קבע תוצאה של 5:25.0 דקות ובמקום שישי במשחה ל-1500 מטר חופשי בתוצאה של 21:59.4 דקות, גם במשחה זה זכה אחיו במדליית כסף בתוצאה של 20:41.4 דקות.  
באליפות אירופה הראשונה בשחייה שנערכה בבודפשט שבהונגריה בשנת 1926 זכה בורג במדליית ארד במשחה לשליחים 4x200 מטר חופשי (10:06.8 דקות) ובאליפות אירופה בשחייה שנערכה בבולוניה שבאיטליה בשנת 1927 הוא זכה במדליית כסף במשחה שליחים 4x200 מטר חופשי בתוצאה של 9:52.0 דקות, אחרי גרמניה שקבעה שיא עולם חדש של 9:49.6 דקות. שתי הנבחרות שיפרו את שיא העולם של ארצות הברית (9:53.4 דקות).
Hitman (סדרת אלבומים)

היטמן (באנגלית: Hitman) הייתה סדרת אלבומי אוסף שקיבצו להיטים מרחבי העולם, אשר יצאו לאור בישראל מ-1992 עד 2000 בהפקת חברת התקליטים הד ארצי.
בשנת 1992 יצאו היטמן 1 ו-2, לאחר מכן סדרת היטמן יצאה אחת לשנה. בשנות ה-90 הייתה "היטמן" סדרת אלבומי להיטים מצליחה בישראל, וסדרות אלבומי להיטים מתחרות יצאו לקראת סוף שנות ה-90, לדוגמה WOW של חברת התקליטים NMC. האלבום הנמכר ביותר בתולדות הסדרה היה "היטמן 7" שיצא ביולי 1996 ונמכר בלמעלה מ-200,000 עותקים.
Eir Spiders

העכבישים (שנודעו בעבר כפרסי עכביש הזהב ומסיבות חסות גם עכבישי Eircom ו־Eir Spiders) הוא טקס פרסים שנתי עבור תרומות איריות למדיה מקוונת ודיגיטלית במספר קטגוריות.
הטקס הוקם בשנת 1996 ומתארח על ידי המגזין Business & Finance וממומן באופן היסטורי על ידי חברת התקשורת Eir (לשעבר ידועה בשם Eircom).
מערך פרסים מקביל לצעירים בני 19 ומטה, המכונה "עכבישים ג'וניור", הוקם בשנת 2009.
מאז 2018 הפרסים ניתנים תחת חסות ועידת פסגת הטכנולוגיה של דבלין.
חדר המפות (הבית הלבן)

חדר המפות (באנגלית: Map Room) הוא אחד מחדרי ההסבה של הבית הלבן, משכנו של נשיא ארצות הברית המצוי בוושינגטון שבארצות הברית.
במהלך מלחמת העולם השנייה שימש החדר כחדר המצב של נשיא ארצות הברית. כיום משמש למטרה זו חדר המצב המצוי באגף המערבי של הבית הלבן.
כיום משמש החדר כחדר פגישות פרטי עבור הנשיא או הגברת הראשונה של ארצות הברית.
החדר מעוטר ברהיטים בסגנון צ'יפנדייל. ארונות החדר יוצרו בפילדלפיה בשנת 1770. הכורסה בחדר יוצרה על ידי תומאס אפלק מפילדלפיה בין 1760 ו- 1770.
האח, העשוי אבן חול, נבנה לאחר השיפוץ שנעשה בתקופת הארי טרומן. מעל האח תלויה מפת המצב האחרונה ששימשה את פרנקלין רוזוולט ב-3 באפריל 1945. לצד האח מצויה שידה שיוצרה בשנת 1765 ועליה תיבת התרופת של דולי מדיסון אשר היא ברחה עימה זמן קצר לפני שחיילים בריטיים העלו את הבית הלבן באש במלחמת 1812.
בחדר מוצגת מפה משנת 1755 של המודדים ג'שואה פרי ופיטר ג'פרסון (אביו של תומאס ג'פרסון). המפה מוצגת על ארון בו מוחזקות מפות של כל העולם מתנת החברה הגאוגרפית הלאומית.
מונס

גאוגרפיה

העיר ממוקמת קרוב לגבול עם צרפת, על קו מסילת הברזל שבין פריז לבריסל, ונמצאת במרכזו של אזור כריית הפחם של בלגיה.

היסטוריה

העיר נבנתה סביב גבעה (מכאן שמה מונס שפירושו הר) שעליה היו מבצר ומנזר שנוסדו על ידי סנט וודרו במאה השביעית. בסוף המאה התשיעית הפכה העיר לבירת רוזנות אנו שהוקמה על מנת להתגונן טוב יותר בפני פלישות הנורמנים. רוזני אנו הקימו את טירתם במקום שבו עמד המבצר. ב-1433 עברה העיר לחסותו של פיליפ השלישי דוכס בורגונדיה באמצעות קשרי נישואים. ב-1477, אחרי מות שארל הראשון דוכס בורגונדיה, הפכה לחלק של נחלות בית הבסבורג. מונס שגשגה במאה ה-16, בתקופתו של קרל החמישי קיסר האימפריה הרומית הקדושה. ב-1691 נכבשה בידי לואי הארבעה עשר מלך צרפת, וב-1792 כבש צבא המהפכה הצרפתי את סביבותיה. בתחילת מלחמת העולם הראשונה נערך במקום קרב מונס, שבו לחמו יחידות בריטיות נגד הגרמנים. הבריטים נאלצו לסגת והגרמנים כבשו את העיר. מונס שוחררה בידי כוחות קנדיים בימים האחרונים של המלחמה. מאז 1967 משמשת העיר מקום מושבה של המפקדה העליונה של נאט"ו באירופה.

כלכלה

בסוף ימי הביניים ובמאה ה-16 שגשגה העיר כמרכז חשוב לייצור אריגים. המהפכה התעשייתית וניצול מכרות הפחם שינו לחלוטין את פניה של העיר. כיום מונס מהווה מרכז מסחרי ותעשייתי: נפט, כותנה, חרסינה וטבק. קיימות בעיר שלוש אוניברסיטאות: האוניברסיטה של מונס- אינו, הפקולטה הקתולית למדעי הכלכלה, והפוליטכניון של מונס.
שביט אלימלך

קריירת משחק

אלימלך נולד בתל אביב למאיר אלימלך, יליד מרוקו, ולנוגה, ילידת ישראל. אלימלך החל לשחק במחלקת הנוער של מכבי תל אביב, ומשחק הבכורה שלו בקבוצה הבוגרת נערך בעונת 1988/1989 כשהוא בן 17 בלבד, במשחק נגד הפועל ירושלים. עד תום עונת 1991/1992, בה זכתה מכבי תל אביב באליפות, שיחק אלימלך בקבוצת הבוגרים של המועדון, אך לא הצליח להתקדם לעמדת השוער הראשון. בשנת 1992 עבר לקבוצת עירוני ראשון לציון, עמה עלה לליגה הבכירה בעונת 1993/1994, ובעונת 1995/1996 העפיל עם הקבוצה לגמר גביע המדינה.
בסוף שנת 1996 עבר אלימלך להפועל תל אביב, ובמדיה שיחק עד לסוף עונת 2006/2007. עם הפועל תל אביב הוא זכה בגביע המדינה בשנת 1999 ובדאבל בעונת 1999/2000. יכולתו בעונה זו, בה ספג מספר מועט של שערים בדרך לאליפות, הובילה לבחירתו לכדורגלן העונה בישראל. בעונת 2001/2002 זכה עם הקבוצה בגביע הטוטו, ובאותה עונה גם הגיע עמה עד לרבע גמר גביע אופ"א, הישג השיא של קבוצה ישראלית במפעל, והפגין יכולת מרשימה במשחקים באירופה. אלימלך התבלט במיוחד במשחק בסטמפורד ברידג' מול צ'לסי, בו רשם עצירות רבות שהובילו לעלייתה של הקבוצה לסיבוב השלישי.
בשנים שלאחר מכן זכה אלימלך עם הפועל תל אביב בשני גביעים נוספים, ב-2006 ו-2007. באחרון מביניהם נטל חלק במשחקי הגביע רק עד לשלב רבע הגמר, לפני שהושעה מהקבוצה באפריל 2007 לאחר שדיבר בגנות הנהלת הקבוצה, ובתגובה הודיעו לו ראשיה שהוא מושעה מהקבוצה עד לסיום חוזהו עמה. הפרשה הגיעה לקיצה כשאלימלך שוחרר מהקבוצה בתום העונה, לאחר יותר מעשר שנים כשוער הראשון של הקבוצה, בהם זכה עמה באליפות ובארבעה גביעים. לזכותו של אלימלך 344 הופעות בליגה במדי הפועל תל אביב, והוא מדורג במקום החמישי בטבלת שיאני ההופעות של הקבוצה בכל הזמנים.
לקראת עונת 2007/2008 חתם אלימלך בעירוני קריית שמונה, ולאחר עונה אחת עזב את המועדון וב-19 ביוני 2008 חתם בהפועל פתח תקווה, העולה החדשה לליגת העל, שם שיחק עד סוף עונת 2008/2009, אז פרש ממשחק פעיל. במהלך הקריירה רשם 174 משחקים בהם לא ספג שער, ובסך הכל הופיע ב-476 משחקים בליגה הבכירה בישראל והוא מדורג במקום ה-11 בטבלת שיאני ההופעות של הליגה בכל הזמנים.
אלימלך ערך את הופעת הבכורה שלו בנבחרת ישראל ב-18 בינואר 1999, בניצחון 7–0 על נבחרת אסטוניה במשחק ידידות, ובסך הכל רשם 14 הופעות במדי הנבחרת.

קריירת אימון

ב-24 ביוני 2009 הודיע אלימלך על פרישתו ממשחק פעיל. אלימלך המשיך בקבוצת הפועל פתח תקווה כעוזר מאמן שני. ב-22 בנובמבר 2009 התמנה למאמן הקבוצה במקום דני ניראון שהתפטר. ב-16 בדצמבר מונה אלי מחפוד למאמן הקבוצה ואלימלך שב לתפקיד עוזר המאמן, לאחר שהקבוצה השיגה נקודה אחת בשלושה משחקי ליגה תחת הדרכתו של אלימלך.
ביוני 2010 מונה אלימלך לעוזרו של ניצן שירזי בהפועל חיפה. לאחר שנה מוצלחת במועדון, העונה השנייה נפתחה בצורה רעה, מה שגרם לשירזי ואלימלך לעזוב את הפועל חיפה.
בינואר 2012, לאחר שניצן שירזי מונה למאמן בהפועל תל אביב, חזר גם אלימלך למועדון בו שיחק במשך רוב הקריירה, ומונה לעוזר המאמן של הקבוצה. בתום עונת 2011/2012 זכה עם הקבוצה בגביע המדינה. בנובמבר 2012, כחודש וחצי לאחר מינויו של יוסי אבוקסיס למאמן הפועל תל אביב, סיים אלימלך את תפקידו.
תיק מקסיקו

תקציר העלילה

הספר מדלג בין כמה מוקדי התרחשות ומרחבים של זמן.
ד"ר ג'ייקוב שטרן עובד במשרד החקלאות האמריקאי, מספק בתמימות מידע על שבט אינדיאני שבוצעו עליו ניסויים על ידי ממשלת ארצות הברית ונקלע בעל כורחו לפרשיית ריגול מסתורית מתקופת המלחמה הקרה. לאחר שכמה מעמיתיו לעבודה המעורבים בה נעלמים בפתאומיות וד"ר שטרן מקבל איומים על חייו, הוא נמלט מביתו לישראל - שם הוא נכנס לרבי הישיש ממילינוב בצפת, שמרגיע אותו ושולח אותו בחזרה לארצות הברית. 
ירושלים תרצ"ו 1936: פרשיה סנסציונית מסעירה את מאה שערים בירושלים לאחר שהכלה טויבי לדרמן נצפתה נכנסת למנזר, והקול יצא שהיא התנצרה. טויבי מכחישה וממלאה את פיה מים, משפחת ארוסה עוזבים את השידוך, והמשפחה שוקעת לימים של עוני ויתמות. הספר מלווה את טויבי עוד עשרות שנים קדימה, עד אשר היא מתחתנת בגיל מבוגר עם יהודי מירושלים. בינתיים ארוסה של טויבי - בנימין - מתחתן עם אשה אחרת בירושלים ומהגר לארצות הברית, שם הוא עוזב את יהדותו והופך למנהל חווה של דודו בטקסס. אשתו שוקעת בדיכאון, ויום אחד נהרגת מירי של שומרי מפעל ביטחוני הסמוך לביתם. בנימין מתחתן שנית עם אשה מקומית, ושני ילדיו - אדי וג'ון - נוהגים להסתנן למפעל הסמוך לביתם. באחד המקרים שהם שהו במפעל אירעה תאונת עבודה וכל עובדי המפעל הסודי נהרגו. הם היו היחידים ששרדו את האסון, ולאחר מכן הוטסו לארצות הברית שם התפצלו דרכיהם והם נפרדו.
לוס אנג'לס 2006: טרוריסטים ערבים מתכננים להפיץ בעולם וירוס קטלני שעבר מוטציה ופוגע רק בצרכני משקאות אלכוהוליים האסורים על פי תורת האסלאם. לצורך ביצוע התוכנית הם בוחרים כמטרה חתונה של חסידות מילינוב הנחגגת בישראל, ומערבים את הוירוס בבקבוקי היין שמיועדים למוזמני החתונה. ה-CIA האמריקאי עולה על התוכנית ושולח לישראל צוות שימנע את הפיגוע. הפיגוע כמעט ויוצא אל הפועל, עד שהוא נמנע בצורה מפתיעה כששני האחים אדי וג'ון נפגשים בחתונה במפתיע בצורה שמטרפדת ברגע האחרון את הפיגוע.
מיקלוש נמט (אתלט)

ביוגרפיה

נמט נולד בבודפשט. הוא בנו של אימרה נמט האלוף האולימפי מלונדון 1948 ביידוי פטיש.
באולימפיאדת מקסיקו סיטי (1968) סיים נמט במקום 17 בהטלת כידון בתוצאה של 75.50 מטר.
באוניברסיאדה שנערכה בטורינו, איטליה בשנת 1970 זכה נמש במדליית זהב בהטלץ כידון בתוצאה של 81.94 מטר.
באולימפיאדת מינכן (1972) הוא סיים במקום שביעי בהטלת כידון בתוצאה של 81.98 מטר.

אלוף אולימפי

באולימפיאדת מונטריאול (1976) זכה נמט במדליית זהב בהטלת כידון בשיא עולם חדש של 94.58 מטר, כבר בסיבוב ההטלות הראשון, שיפור של 50 סנטימטר לשיאו העולמי מ-1973 של קלאוס וולפרמן מגרמניה. שיא זה החזיק מעמד עד 23 באפריל 1980, עת בן ארצו, פרנץ פאראגי, קבע שיא עולם חדש של 96.72 מטר. במדליית הכסף זכה האנו סיטינן מפינלנד (87.92 מטר) ובמדליית הארד זכה גאורגה מג'לה מרומניה (87.16 מטר). 
באולימפיאדת מוסקבה (1980) סיים נמט במקום שמיני בהטלת כדיון בתוצאה של 82.40 מטר ולא הצליח להגן על תוארו.

תארים והישגים

בשנת 1976 זכה נמט בתואר "ספורטאי השנה של הונגריה".
דארן קוליסון

קריירת מכללות

בעונת 2006/2007 הוליך קוליסון את ליגת המכללות בה הוא שיחק בממוצע חטיפות, כאשר חטף בממוצע 2.2 כדורים במשחק. בשנתו השלישית במכללת UCLA רשם קליסון את משחקו ה-142 במדי המכללה, ובכך השווה את שיא ההופעות במדיה. ב-4 עונותיו בקבוצה רשם ממוצעים של 11.5 נקודות 4.1 אסיסטים ו-1.6 חטיפות למשחק.

ניו אורלינס הורנטס

קוליסון נבחר במקום ה-21 בדראפט ה-NBA של שנת 2009 על ידי קבוצת ניו אורלינס הורנטס. בשל הפציעות החוזרות אשר השביתו את כריס פול בחלקים נרחבים של העונה, הפך קוליסון לשחקן חמישייה ראשונה כבר בעונת הרוקי. ב-30 בינואר 2010 קבע קוליסון את שיא המועדון באסיסטים של שחקן העונה הראשונה כאשר מסר 18 אסיסטים במשחק, ואף הוסיף 17 נקודות. רק חמישה שבועות לאחר מכן, שבר קוליסון את שיאו זה כאשר מסר 20 אסיסטים במשחק אחד, והוסיף 16 נקודות במשחק נגד גולדן סטייט ווריורס. ב-16 בפברואר 2010, רשם קוליסון את הטריפל דאבל הראשון (ובינתיים היחיד) בקריירה שלו, כאשר קלע 18 נקודות, אסף 13 ריבאונדים והוסיף 12 אסיסטים נגד אינדיאנה פייסרס ובסיום העונה נבחר לחמישיית הרוקיז.

אינדיאנה פייסרס

באוגוסט 2010 עבר קוליסון בעסקת חליפין ביחד עם ג'יימס פוזי לאינדיאנה פייסרס. באינדיאנה הפך קוליסון לשחקן חמישייה, ופתח ב-79 משחקים במהלך העונה הסדירה. הוא העמיד ממוצעים של 13.2 נקודות ו-5.1 אסיסטים למשחק, ועזר לקבוצתו להעפיל אל משחקי הפלייאוף בהם הודחה אינדיאנה כבר בסיבוב הראשון מול שיקגו בולס בחמישה משחקים.

דאלאס מאבריקס

לאחר עונה נוספת במדי אינדיאנה עבר קוליסון בטרייד לצידו של דנטיי ג'ונס אל דאלאס מאבריקס תמורת איאן מהינמי.

לוס אנג'לס קליפרס

לאחר עונה במדי המאבריקס, חתם קוליסון על חוזה בלוס אנג'לס קליפרס תמורת 1.9 דולר לעונה. קוליסון שימש בקליפרס כמחליפו של כריס פול ועלה בחמישייה הפותחת במשחקים מהם פול נעדר בשל פציעות. במשחק הרביעי של הסיבוב השני בפלייאוף מול אוקלהומה סיטי ת'אנדר, קלע קוליסון 18 נקודות, מהן 12 ברבע האחרון, והיה גורם מכריע בחזרתה של הקבוצה מפיגור של 22 נקודות לניצחון 99-101 שהשווה את הסדרה.

סקרמנטו קינגס

לקראת העונה הבאה, עונת 2014/2015, חתם קוליסון בסקרמנטו קינגס תמורת 16 מיליון דולר לשלוש שנים.

החזרה לאינדיאנה

לאחר שלוש עונות בסקרמנטו חזר לאינדיאנה פייסרס, כשחתם בקבוצה על חזה לשתי עונות.
ב-29 ביוני 2019 הודיע במפתיע על פרישתו ממשחק, בגיל 31, על מנת לעסוק בפעילות מיסיונרית כחלק מארגון עדי יהוה בו הוא חבר.
אסתר אטינגר

ביוגרפיה

אסתר אטינגר נולדה בירושלים, גדלה והתחנכה בתל אביב. היא בוגרת האוניברסיטה העברית בספרות עברית ובהיסטוריה של עם ישראל, כן למדה בבית ספר לספרנות, עבדה במשרד החינוך והתרבות ובבית הספרים הלאומי והאוניברסיטאי וכן בספריה של הפקולטה למשפטים באוניברסיטה העברית.
במשך שנים אחדות ערכה תוכנית ביקורת ספרים ב"קול ישראל", בנוסף ערכה והגישה אנתולוגיות ספרותיות בנושאים שונים. 
מלבד ספרי השירה כתבה אטינגר  רומן אחד, 'פלא לילה', ושני רומנים בלשיים עם הסופרת רות אלמוג, תחת שם העט "אלמוג אטינגר". בנוסף כתבה תסריט לסדרת טלוויזיה וביקורות ספרים בעיתון הארץ ובעיתונים נוספים. 
זכתה פעמיים בפרס ראש הממשלה לסופרים עבריים, בפרס עמיחי לשירה (2005), בפרס נשיא המדינה לספרות (2006) ופרסים ספרותיים נוספים.
בנה הוא העיתונאי יאיר אטינגר.
כריסטיאן השני, רוזן פפאלץ-צווייבריקן-בירקנפלד

ביוגרפיה

כריסטיאן נולד ב-22 ביוני 1637 בבישוויילר, לכריסטיאן הראשון, רוזן פפאלץ-בירקנפלד-בישוויילר ולמגדלנה קתרינה, רוזנת פפאלץ-צווייבריקן, בתם של וילהלם, דוכס בראונשווייג-לינבורג ודורותיאה מדנמרק, דוכסית בראונשווייג-לינבורג.
בשנת 1654 מת אביו כריסטיאן הראשון, רוזן פפאלץ-בירקנפלד-בישוויילר, וכריסטיאן ואחיו חילקו את נחלותיו: כריסטיאן קיבל את פפאלץ-בירקנפלד-בישוויילר, ואילו יוהאן קרל קיבל את פפאלץ-בירקנפלד-גלנהאוזן.
כריסטיאן ואחיו הצעיר יוהאן קרל למדו ביחד באוניברסיטת שטרסבורג, ולאחר מכן יצאו לטיול הגדול בצרפת, הולנד, אנגליה, שוודיה ושווייץ במשך 5 שנים. לאחר מכן מונה כריסטיאן למפקד רגימנט הרגלים השוואבי בדרגת אוברסט, ופיקד עליו במהלך קרב סנטגוטהרד במהלך המלחמה האוסטרו-טורקית (1663–1664)). בשנת 1668 קיבל כריסטיאן פיקוד על רגימנט מלואי הארבעה עשר, מלך צרפת בדרגת מסטרה דה קאמפ, ובשנת 1688 קיבל דרגת לוטננט גנרל בצבא הצרפתי.
בשנת 1671 מת קרל השני אוטו, רוזן פפאלץ-צווייבריקן-בירקנפלד ללא יורשים, וכריסטיאן ירש את נחלותיו. בשנת 1673 מת חמיו יוהאן יקוב, רוזן ראפולשטיין, וכריסטיאן ואשתו ירשו את נחלותיו. בשנים 1681 ו-163 חתמו כריסטיאן ואחיו יוהאן קרל על הסכמים להסדרת הגבולות ביניהם. בשנת 1699 ירש כריסטיאן חלק מרוזנות פפאלץ-ולדנץ.
ב-26 באפריל 1717 מת כריסטיאן בבירקנפלד, ובנו כריסטיאן השלישי, רוזן פפאלץ-צווייבריקן-בירקנפלד עלה לשלטון במקומו.
רידיק: המסע מתחיל

עלילה

לאחר מאורעות הסרט "פיץ' בלאק", רידיק נמלט על חייו במשך חמש השנים האחרונות, והוא מנסה לשמור על חבריו אימאם וג'ק בחיים, ששרדו מהסרט הקודם. הסרט "רידיק: המסע מתחיל" פותח במרדף חלליות בכוכב הקרח UV-6, כאשר צייד ראשים בשם טוּמבס מוצא את רידיק ולוכד אותו בעבור פרס כספי גבוה, אולם רידיק גונב את ספינתו וטס לכוכב הלכת הליון פריים במטרה למצוא את אימאם. בגרסת הבמאי מתגלה כי במהלך המסע הוא נתקל בחזיונות מדמות בשם שירה, שטוענת בפניו כי הוא אחרון גזע הלוחמים הפוריאנים.
כשרידיק נוחת בהליון פריים במחוז האיסלאמי של "ניו-מכה", הוא מוצא את אימאם שאומר לו שג'ק כלואה בכוכב הלכת "קרמטוריה" לאחר שניסתה לחפש את רידיק. אימאם מציג בפני רידיק את אֶרוֹן, אלמנטל האוויר, שלמעשה ארגנה את בואו של רידיק להליון פריים ומנבאת כי לוחם יחיד מתוך גזע הפוריאנים יעמוד כנגד כוחות האופל הבלתי מנוצחים וישיב את האיזון ביקום על כנו. ארון מגלה כי גזע בשם "הנקרומונגרים" הם אותם כוחות האופל. צבא הנקרומונגרים נוחת על הליון פריים ומחסל כליל את הכוחות המגנים על הכוכב. אימאם נהרג בהתקפה, ורידיק מתעמת מול רוצחו והורג אותו בעזרת פגיון שהיה שייך ללוחם. בהתאם לאמונתם של הנקרומונגרים, שאומרת שהאדם מחזיק במה שהיה שייך לקורבנו, הפגיון הופך לרכושו. בהמשך, רידיק נלכד בידי צייד הראשים טומבס ומובל לכוכב קרמטוריה (קרמטוריום=כבשן).
בכלא בקרמטוריה, רידיק מוצא את ג'ק, שכעת ידועה בשם קירה, ושניהם מתכננים להמלט מהכלא. בעשיית דרכם הרחק מהאור, הם מצליחים להגיע למעגן הספינות כאשר נקרומונגר בשם ואקו מתקיף את רידיק ולוקח את קירה כבת ערובה. רידיק כמעט ונשרף למוות תחת השמש הקופחת, אך ניצל בידי נקרומונגר שמתגלה כפוריאני נוסף. רידיק עושה את דרכו חזרה להליון פריים בספינתו של טומבס כדי להציל את קירה, אך הוא מגיע מאוחר מדי משום שהנקרומונגרים הצליחו לגרום לקירה להאמין במטרתם. מלא זעם, רידיק מתקיף את מנהיגם, לורד מרשל, אך אינו עומד מול כוחותיו של הנקרומונגר וסופג פגיעות קשות. לפתע, קירה שולפת סכין ודוקרת את לורד מרשל בגבו, מה שמציע שהיא לא הייתה אחוזה בשליטתם של הנקרומונגרים מלכתחילה. לורד מרשל משליך את קירה אל עבר חנית שלצד כס המלכות, מה שפוצע אותה אנושות. ואקו, שרואה הזדמנות להכות באדונו ולתבוע שליטה על הנקרומונגרים, מתקיף את לורד מרשל, שבקושי חומק מההתקפה ולבסוף נהרג בידי רידיק, שהשתמש בפגיון שהשיג מקודם.
לבסוף, קירה אומרת לרידיק כי תמיד הייתה איתו - לפני שמתה מפצעיה, ורידיק מתמוטט על כס המלכות של הנקרומונגרים, שכורעים בפניו ברך. רידיק מבין כי בכך שהיה אחראי למותו של מנהיגם, הוא הופך למנהיג החדש.

תקציב וביקורות

הסרט נעשה בתקציב של 105 מיליון דולר, ורווחיו הכוללים נאמדו על 116 מיליון דולר בלבד. ב-14 בנובמבר 2004 יצאה ל-DVD גרסת הבמאי הלא מצונזרת, שכללה סצינות שנחתכו בעריכה. משחק המחשב "רידיק: הבריחה מבוצ'ר ביי" שוחרר באותה עת לקונסולת ה-Xbox, ויחד עם סרט האנימציה "רידיק: זעם אפל" הצליח יותר מהסרט עצמו.

סרט המשך

הבמאי דייוויד טוואהי אמר, כי ההחלטה ליצירת סרט המשך תתבסס על-סמך הרווחים של סרט זה. ואמנם, ב-8 במרץ 2006, מסר וין דיזל בראיון עמו כי לפי תסריט שהוא כתב, סרט המשך אכן מתוכנן וימשיך את הטרילוגיה שהחלה ב"רידיק: המסע מתחיל". בראיון נוסף עמו, שנערך ב-11 במרץ 2005, דיזל הודיע כי סרט ההמשך יעסוק ביקום התחתון (underverse), כאשר הסרט השלישי יחתום את הסדרה ויעסוק בחזרה לכוכב הלכת פוריה. בנובמבר 2007 הודיע טוואהי כי קיימת אפשרות שהסרט הבא לא יופץ על ידי אולפני יוניברסל אלא כסרט עצמאי.
יחסי אזרבייג'ן–סן מרינו

יחסים כלכליים

בשנת 2015 ייצאה סן מרינו לאזרבייג'ן סחורה בסך 190 אלף דולרים, הסחורה כללה בעיקר מוצרי מזון, מוצרי קוסמטיקה ואביזרי נוי מעץ. בשנת 2012 ייצאה אזרבייג'ן לסן מרינו ירקות. מאז לא ייצאה אזרבייג'ן שום סחורה לסן מרינו.
פייטון פלייס

רקע

גרייס החלה לכתוב ב-1954, בגיל 30, על עיירה בניו אינגלנד השומרת בתוכה סודות אפלים. בתחילה קראה לספרה "העץ והפריחה" (The Tree and the Blossom) אך ביחד עם בעלה סברה שהשם אינו מתאים. הם חפשו לתת לספר שם של מקום שאינו קיים. הם מצאו במפה עיירה בטקסס בשם Payton, החליפו את ה-a ב-e, הוסיפו Place וקבלו Peyton Place שיכול להתאים לכל עיירה השומרת את ה"שלדים" שלה בבתים. כתב היד נדחה על ידי מספר הוצאות גדולות עד שהתקבל.
הפצת הספר החלה במסע פרסום ב-ספטמבר 1956. המבקרים קטלו אותו אבל הקהל חשב ההפך. תוך זמן קצר הוא הפך לרב מכר, היה במשך 59 שבועות ברשימת רבי המכר של הניו יורק טיימס ונמכר ב-20 מיליון עותקים בכריכה קשה ו-12 מיליון עותקים בכריכה דקה, כן תורגם ללשונות רבים (כולל עברית) והופץ בכל העולם.
מטאליוס כונתה תיבת פנדורה בג'ינס כחולים. השם "פייטון פלייס" הפך למושג של מקום בו יש רכילות וסודות אפלים.
הוליווד קפצה על המציאה וכבר ב-1957 הופק הסרט המצליח "פייטון פלייס" בכיכובה של לנה טרנר.
חברת הטלוויזיה ABC הפיקה אופרת סבון "פייטון פלייס" בשנים 1964 -1969.
חניכיים

בריאות החניכיים

ברפואת השיניים קיים תחום עיסוק ברפואת חניכיים הנקרא פריודונטיה. תחום זה עוסק בכל הקשור לחניכיים - הרקמה הרכה והעצם האוחזת בשן. כמו כן עוסק תחום זה בשמירה על היגיינת הפה הבסיסית ובתחזוקת הרקמות. רוב מחלות החניכיים נגרמות על ידי חיידקים, אולם נסיגת חניכיים, המלווה בחשיפת שורש השן, עלולה להיגרם גם על ידי גורמים אחרים, כמו גירוי מכני כרוני, למשל בשל צחצוח שיניים אגרסיבי ופירסינג בלשון או בשפה, או טיפול אורתודונטי (יישור שיניים).
קיימות מחלות שאינם קשורות בהכרח לחניכים אך פוגעות גם בהן, כדוגמת מחלת תרומבאסתניה על-שם גלנצמן (הגורמת בין היתר לדימומים בחניכיים).
ריצ'רד ורנון

ביוגרפיה

ורנון נולד בעיר רדינג שבמחוז ברקשייר באנגליה. הוא התחנך בבית הספר רדינג ובבית הספר לייטון פארק (שניהם ברדינג). במהלך מלחמת העולם השנייה שירת בצי המלכותי. הוא למד משחק ב-"Central School of Speech and Drama".
ב-1960 הופיע ורנון בעיבוד לרומן "המצודה" מאת ארצ'יבלד ג'וזף קרונין. ב-1961 שיחק בתפקיד האב בסדרה "Stranger on the Shore" המפורסמת בזכות שיר הנושא של אקר בילק  שהיה ללהיט. אחד מהתפקידים הראשיים הראשונים בהם שיחק היה הסוכן אדווין אלדנשו בסדרת הטלוויזיה "The Man in Room 17" ששודרה בשנים 1965–1966, ובסדרת ההמשך "The Fellows" משנת 1967. ב-1964 הופיע בתפקיד קטן וגילם את קולונל סמית'רס בסרט "גולדפינגר" מסדרת סרטי ג'יימס בונד בכיכובו של שון קונרי.
ורנון זכור מהופעתו בדמות ללא שם של "ג'נטלמן מהסיטי" שבחוסר רצון בולט חולק תא רכבת יחד עם הביטלס בסרט "לילה של יום מפרך". הוא שיחק בתפקיד סלארטיברטפאסט, מעצב העולמות, בתסכיתי הרדיו ובסדרת הטלוויזיה על פי "מדריך הטרמפיסט לגלקסיה". הוא גילם את סר ג'יימס גרינלי ("C") בסדרה "המובחרים", ושיחק בתפקיד לורד סולסברי במיני סדרה "אדוארד השביעי". בסדרת הדרמה "הדוכסית מרחוב דיוק" הופיע בתפקיד מייג'ור טובי סמית'-ברטון. הוא שיחק בתפקיד הדוכס מברוטון בסדרה "נני", והופיע מדי פעם בדמות סר דזמונד גלייזברוק בסדרה הקומית "כן, אדוני השר" ובסדרת ההמשך "כן, אדוני ראש הממשלה". בסרט "Sammy's Super T-Shirt" שיחק בתפקיד מר בקט.
ב-1965 הופיע ורנון בסרטם של מורקמב ווייז "The Intelligence Men" בתפקיד סר אדוארד סיברוק, פטרון האמנויות. עוד שיחק בתפקיד לורד ברטלשאם בסדרה "Ripping Yarns", וסקווייר דייל בעיבוד של רדיו 4 של ה-BBC לספר "The Small House at Allington" מאת אנתוני טרולופ. ב-1971 הופיע בתפקיד אדמירל קרופט בעיבוד של ה-BBC לרומן "הטיית לב" מאת ג'יין אוסטן. ב-1986 השתתף בסדרת הדרמה "Paradise Postponed" ובשעשועון "The Giddy Game Show" היה קולו של פרופסור גאס. ב-1992 הופיע בתפקיד ליונל לירינג בפרק האחרון של הסדרה "רמפול", וב-1994 שיחק בעונה האחרונה של הסדרה "לאבג'וי" בתפקיד גיסו של טינקר.
ב-1978 שיחק ורנון ברדיו בתפקיד טארנט בעיבוד של "BBC World Service" לספר "Last Day in Limbo" מסדרת "מודסטי בלייז". בין השנים 1985 ו-1992 כיכב בתפקיד לורד אמסוורת' בתסכיתי רדיו מסדרת "Blandings" ברדיו 4 של ה-BBC.
הופעתו האחרונה של ורנון בסרט קולנוע הייתה בתפקיד קמע בסרט "לוך נס" שיצא לאקרנים ב-1996.

חיים אישיים

ב-1955 התחתן ורנון עם בנדיקטה הוסקינס. לבני הזוג נולדו בן אחד ובת אחת. הם התגרשו ב-1989.
ורנון נפטר ב-4 בדצמבר 1997 ממחלת פרקינסון.